2018. gada 12. jūnijā Noteikumi Nr. 328

Rīgā (prot. Nr. 28 13. §)

**Jaundzimušo reģistra noteikumi**

Izdoti saskaņā ar

Ārstniecības likuma

9. panta pirmo daļu

1. Noteikumi nosaka jaundzimušo reģistra (turpmāk – reģistrs) izveides, papildināšanas un uzturēšanas kārtību.

2. Reģistrs ir valsts informācijas sistēma, kas satur medicīnisku informāciju par Latvijas teritorijā jaundzimušiem bērniem, kā arī informāciju par jaundzimušā māti, viņas iepriekšējām grūtniecībām un dzemdībām, pēdējo grūtniecību, arī par mātes kaitīgiem ieradumiem, un informāciju par dzemdībām.

3. Reģistra pārzinis un turētājs ir Slimību profilakses un kontroles centrs (turpmāk – centrs).

4. Reģistra izveides mērķi ir:

4.1. izveidot vienotu datubāzi par jaundzimušo bērnu uzskaiti Latvijā un grūtniecības vai dzemdību periodā konstatētiem medicīniskiem apstākļiem, kas saistīti ar grūtnieces un jaundzimušā veselību;

4.2. nodrošināt oficiālās statistikas programmas izpildi;

4.3. nodrošināt starptautisko saistību izpildi statistiskās informācijas apkopošanā un sniegšanā.

5. Ārstniecības iestādes, kas nodrošina dzemdību palīdzību, ievada reģistrā informāciju atbilstoši šo noteikumu pielikumam.

6. Ārstniecības iestādes ne retāk kā reizi mēnesī tiešsaistes režīmā sniedz un aktualizē reģistrā datus par jaundzimušajiem, kas dzimuši iepriekšējā kalendāra mēnesī.

7. Centrs ar ārstniecības iestādēm slēdz līgumus par datu ievadi reģistrā tiešsaistes režīmā atbilstoši normatīvajiem aktiem par valsts informācijas sistēmu vispārējām tehniskām prasībām un valsts informācijas sistēmu vispārējām drošības prasībām.

8. Reģistrā iekļauto informāciju centrs reizi diennaktī salīdzina:

8.1. ar Latvijas iedzīvotāju nāves cēloņu datubāzi, nodrošinot reģistra datu aktualizāciju par nāves cēloni mirušajiem jaundzimušajiem un nedzīvi dzimušajiem bērniem;

8.2. ar Pilsonības un migrācijas lietu pārvaldes Iedzīvotāju reģistru, nodrošinot mātes personas datu pārbaudi un jaundzimušā personas datu (personas koda) aktualizāciju.

9.Personu identificējošā informācija (vārds, uzvārds, personas kods) datu apstrādes sistēmā glabājas šifrētā veidā atsevišķi no pārējās reģistrā iekļautās informācijas. Saite starp personu identificējošo informāciju un pārējo reģistrā iekļauto informāciju datu apstrādes sistēmā tiek šifrēta. Tiesības identificēt konkrēto pacientu ir centram, kā arī ārstniecības iestādes pilnvarotai personai, kurai saskaņā ar līgumu, kas noslēgts starp centru un ārstniecības iestādi, ir piešķirtas piekļuves tiesības reģistram.

10. Personu identificējošo informāciju (vārds, uzvārds, personas kods) dzēš, jaundzimušajam sasniedzot 18 gadu vecumu, jaundzimušā mātei sasniedzot 55 gadu vecumu vai gadu pēc personas nāves.

11. Reģistra dati ir pieejami tikai identificētiem, autorizētiem un autentificētiem lietotājiem. Centrs katram sistēmas lietotājam piešķir un anulē piekļuves tiesības, kā arī lietotāja vārdu un paroli.

12. Reģistra dati ir ierobežotas pieejamības informācija, un to elektroniski uzglabā pastāvīgi. Sistēmas lietotājs atbild par personas datu konfidencialitātes ievērošanu un nepieļauj nepiederošu personu piekļuvi tiem.

13. Reģistrā iekļauto informāciju izmanto Statistikas likumā, Pacientu tiesību likumā un Fizisko personu datu aizsardzības likumā noteiktajā kārtībā.

14. Noteikumi stājas spēkā 2019. gada 1. janvārī.

Ministru prezidents Māris Kučinskis

Veselības ministre Anda Čakša